บลจ.กสิกรไทยเตรียมจ่ายปันผลกองทุนCTARAF
กสิกรไทยเตรียมจ่ายปันผลกองทุน&nbsp;รวมสิทธิการเช่าโรงแรมและรีสอร์ทในเครือเซ็นทารา
18 มี.ค. 2553

กสิกรไทยเตรียมจ่ายปันผลกองทุน รวมสิทธิการเช่าโรงแรมและรีสอร์ทในเครือเซ็นทารา
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.)  กสิกรไทย กล่าวว่า บริษัทเตรียมจ่ายปันผลกองทุนรวมสิทธิการเช่าโรงแรมและรีสอร์ทในเครือเซ็นทารา (CTARAF) สำหรับผลการดำเนินงานของกองทุนในรอบระยะเวลาบัญชีตั้งแต่ วันที่ 1 มกราคม 2552 ถึง 31 ธันวาคม 2552 ในอัตราหน่วยละ 0.3584 บาทต่อหน่วย  ให้แก่ผู้ถือหน่วยลงทุน ที่มีชื่อในสมุดทะเบียน ณ วันที่ 23 มีนาคม 2553 เวลา 12.00น. โดยกำหนดจ่ายเงินในวันที่ 30 มีนาคม 2553  รวมมูลค่าเงินปันผลประมาณ 114.69 ล้านบาท
นางสาวยุพาวดีกล่าวต่อไปว่า นอกจากการจ่ายเงินปันผลแล้ว บริษัทยังเตรียมการจ่ายเงินสดคงเหลือหลังหักค่าใช้จ่ายให้แก่ผู้ถือหน่วยลงทุนพร้อมกับการจ่ายปันผลครั้งนี้อีก ในอัตรา 0.0604 บาทต่อหน่วย โดยจ่ายเงินสดคงเหลือหลังหักค่าใช้จ่ายนี้ เป็นรายการสภาพคล่องส่วนเกินจากรายการค่าใช้จ่ายรอการตัดบัญชีซึ่งทยอยตัดจ่ายจากกองทุน โดยจ่ายออกด้วยการลดทุนซึ่งเป็นไปตามหลักเกณฑ์ของสำนักงาน ก.ล.ต. แต่การจ่ายในรูปของการลดทุนนี้ มิได้มีผลให้มูลค่าเงินลงทุนของผู้ลงทุนปรับลดลงแต่อย่างใด
“ในปี 2552 กองทุน CTARAF ได้จ่ายเงินปันผลสำหรับผลการดำเนินงานไปแล้วถึง 4 ครั้ง ซึ่งเป็นการจ่ายผลตอบแทนจากรายได้ซึ่งกองทุนได้รับมาจากค่าเช่าที่ชำระโดยผู้เช่าช่วง   คือ  บริษัท เซ็นทรัลสมุยโฮเต็ล แมนเนจเม้นท์ จำกัด  ซึ่งเป็นรายได้ที่ผู้เช่าช่วงรับประกันรายได้สะสมเข้ากองทุนอัตราร้อยละ 9 ต่อปีของเงินลงทุน รวมเป็นเงินปันผลเฉพาะส่วนของผลประกอบการปี 2552 จำนวน  0.8548  บาทต่อหน่วย และ เมื่อรวมกับเงินที่จ่ายในส่วนของจ่ายเงินสดคงเหลือหลังหักค่าใช้จ่าย รวมเป็นเงินผลตอบแทนที่ผู้ลงทุนได้รับสำหรับปี 2552 ทั้งสิ้น  0.9152 บาทต่อหน่วย” นางสาวยุพาวดีกล่าว
สำหรับแนวโน้มการลงทุนในกองทุนดังกล่าว นางสาวยุพาวดีกล่าวว่า กองทุนรวมสิทธิการเช่าโรงแรมและรีสอร์ทในเครือเซ็นทารา (CTARAF) มีความน่าสนใจในแง่ของอสังหาริมทรัพย์ที่ลงทุน เนื่องจากโรงแรมเซ็นทารา แกรนด์ บีช รีสอร์ท  สมุย ยังคงมีผลประกอบการที่ดี ทั้งอัตราการเข้าพักและอัตรารายได้ต่อห้องพักต่อวัน อยู่ในระดับที่น่าพึงพอใจและยังมีความสามารถในการแข่งขันกับคู่แข่งได้ และหากมองในแง่การเติบโตของอุตสาหกรรมการท่องเที่ยว เห็นได้ชัดเจนว่าเริ่มมีสัญญาณที่ดีขึ้นมาตั้งแต่ช่วงปลายปี 2552 
อย่างไรก็ตาม กองทุนอสังหาริมทรัพย์ ยังเป็นทางเลือกที่น่าสนใจสำหรับการลงทุนในระยะยาว และเป็นโอกาสในการรับผลตอบแทนที่ดีท่ามกลางภาวะดอกเบี้ยขาลงเช่นปัจจุบัน โดยผู้ลงทุนควรพิจารณาระยะเวลาในการลงทุน อัตราผลตอบแทน และความสามารถในการสร้างรายได้ของอสังหาริมทรัพย์ที่กองทุนเลือกลงทุนเป็นสำคัญ
กองทุนรวมสิทธิการเช่าโรงแรมและรีสอร์ทในเครือเซ็นทารา ลงทุนในสิทธิการเช่า 30 ปีในที่ดินและอาคารของโรงแรมเซ็นทารา แกรนด์ บีช รีสอร์ท สมุย กองทุนมีนโยบายจ่ายปันผลแก่ผู้ลงทุนปีละไม่เกิน 4 ครั้ง ในอัตรา  ไม่ต่ำกว่า 90% ของกำไรสุทธิ  เข้าจดทะเบียนในตลาดหลักทรัพย์ฯ ภายใต้ชื่อย่อหลักทรัพย์ CTARAF เมื่อวันที่ 13 ต.ค. 2552  ณ วันที่ 31 ม.ค. 53 กองทุนมีมูลค่าทรัพย์สินสุทธิ 3,619,571,590.59 ล้านบาท